Лъэпкъ чIыпIэрысым тыдэгумэкIы | Адыгэ Макъ\nЛъэпкъ чIыпIэрысым тыдэгумэкIы\nКъокIыпIэм щыпсэурэ лъэпкъхэм яискусствэкIэ Къэралыгъо музееу Мыекъуапэ дэтым къэгъэлъэ­гъонэу къыщызэIуахыгъэр лъэпкъ шэн-хабзэхэм, шIэжьым афэгъэхьыгъ.\nХыIушIом щыпсэухэрэ адыгэхэм яшэн-хабзэхэм, яныдэлъфыбзэ, къушъхьэхэмрэ цIыфхэмрэ афэгъэхьыгъэ къэгъэлъэгъоныр гум къегущыIыкIы. Журналистэу Виталий Штыбиныр Iофтхьабзэм кIэщакIо фэхъугъ. Екатерина Штыбинам сурэтхэр тырихыгъэх. 2019-рэ илъэсыр чIыпIэрыс лъэпкъ­хэм яныдэлъфыбзэ и Дунэе илъэсэу ООН-м ылъытагъ.\nКъэгъэлъэгъоным икъызэIухын ехьылIэгъэ зэхахьэм къыщыгущыIагъэх музеим ипащэу Кушъу Нэфсэт, шIэныгъэлэжьэу Елена Малышевар, сурэтышIхэу Бырсыр Абдулахь, Хъуажъ Рэмэзанэ, Эдуард Овчаренкэр, культурэм иIофышIэхэу Чэмышъо Гъазый, Аркадий Кирнос, фэшъхьафхэри.\nСурэтхэм лъэхъаныр, цIыфхэм ящыIакIэ къаIуатэ. ЗэхэщакIоу Виталий Штыбиным къызэрэти­IуагъэмкIэ, тилъэпкъэгъухэм ясэнэхьат, ящыIэныгъэ сурэтхэм къагъэлъагъо. Екатерина Штыбинар цIыф цIэрыIохэм, бэгъашIэ­хэм, ныбжьыкIэхэм аIукIагъ. Ащ ишIушIагъэмэ къахэдгъэщырэр адыгэ шъуашэм идэхагъэ, лъэпкъ музыкальнэ Iэмэ-псымэхэр ятеплъэкIэ зыфэдэхэр сурэтхэмкIэ дэгъоу къыгъэлъэгъонхэ зэрилъэ­кIыгъэр ары.\nШыкIэпщынаоу ТIэшъу Мурдинэ, IофшIэным иветеранхэу Мэфэ­гъэл Сэлымэ, Шъхьэлэхъо Дэхэмылэ, къэшъокIо ныбжьыкIэу Алинэ, нэмыкIхэм ясурэтхэм гур зыфащэ, уадэгущыIэ пшIоигъоу гупшысэхэм узэлъакIу.\nШапсыгъэ шъолъырым щыпсэурэмэ культурэмкIэ яунэхэр, языгъэпсэфыпIэхэр сурэтхэм ахэолъа­гъох. ЧIыпIэрысхэм ныдэлъ­фыбзэр къызэраухъумэрэр къэгъэлъэгъоным къыщызэIухыгъошIоп. Къиныгъохэу яIэхэм защыбдзыеныр мытэрэзэу В. Штыбиным елъытэ. Лъэпкъым зиужьыжьыным фэшI амалэу ыгъэфедэн ылъэкIыщтхэри сурэтышIым къыдилъытэзэ, нэ­мыкI къэгъэлъэгъонхэр зэхищэхэ шIо­игъу.